Den nordjyske virksomhed Ny Vraa Bioenergy I/S plejede at levere energipil og høstmaskiner til kunder i Ukraine. Det stoppede dog brat, da Rusland invaderede Krimhalvøen i 2014. For tre uger siden skete der så noget nyt. For første gang i lang tid gav de ukrainske kunder nemlig lyd fra sig igen. Og det er der, ifølge medejer i den nordjyske virksomhed, Anders Bach, en god grund til. -	Ukrainerne vil gerne gøre sig uafhængige af den russiske naturgas, så derfor har de et ønske om at plante pil og høste det for at slippe af med naturgassen, forklarer han. Vendte aldrig tilbage på tilbud Derfor henvendte ukrainerne sig, og den nordjyske virksomhed gik straks i gang med at udfærdige et tilbud. -	De ville igen købe planter og maskiner, så vi lavede et tilbud for en del penge, fortæller Anders Bach. Men så blev der igen stille fra de ukrainske kunder. Og det har der være indtil nu. Årsagen til den pludselige stilhed skal findes i konflikten mellem Rusland på den ene side og Ukraine og Vesten på den anden. Alt er på standby Anders Bach følger grundigt med på sidelinjen. Han kan blot se til, imens konflikten optrappes. Samtidig har han en potentiel ordre svævende, men kan ikke gøre andet end at afvente udfaldet af konflikten, der senest har afstedkommet økonomiske sanktioner fra Vesten mod Rusland. -	Alting er på standby, vi ved ikke, hvor det går hen. Vi følger spændt med i nyhederne, slutter han.

Opsummering:
For tre uger siden rakte kunder i Ukraine ud til den nordjyske virksomhed Ny Vraa Bioenergy I/S, som indtil Ruslands invasion af Krimhalvøen, leverede energipil og høstmaskiner til Ukraine.